કચ્છના કંડલા અને મુન્દ્રા બંદરની ગણના વિશ્વનાં મહાબંદરોમાં થવા લાગી છે, પરંતુ જેમ વડના વૃક્ષની નીચે નાનાં વૃક્ષો સારી રીતે ઊગી શકતાં નથી તેવી જ રીતે આ બંને મહાબંદરોના પડછાયામાં કચ્છનું પેરિસ ગણાતું મુન્દ્રાનું જૂનું, ગુજરાત મેરીટાઇમ બોર્ડ હસ્તકનું બંદર અને માંડવી બંદર આજે અવિકસિત રહ્યાં છે. દેશી વહાણો આજે ધીરે-ધીરે ઓછાં થઈ રહ્યાં છે. મહારાષ્ટ્ર, ગુજરાત આ બે રાજ્યોમાં માત્ર મુન્દ્રાના જૂના બંદરે જ આ વહાણો થકી માલસામાનની આયાત નિકાસ થાય છે. તે આજે પણ અનેક લોકોને રોજીરોટી પૂરી પાડે છે. દેશી વહાણવટું તદ્દન નામશેષ ન થાય તે માટે આ બંદરોનો વિકાસ કરવો જ રહ્યો. મુન્દ્રામાં મુખ્ય ચેનલ અને જેટી માટે નિયમિત ડ્રેજિંગ કરાવીને, હાલના વેરહાઉસની ક્ષતિઓ દૂર કરીને નવા વેરહાઉસ બનાવાય તો બંદર પરનો દેશી વહાણોનો ટ્રાફિક જળવાઈ રહી શકે.